  vk.com (Элькуновидение) Майя Бывальцева 6+ «Элькуновидение. Суперфинал» вожвылъяськонэ 14 нимаз кырӟасьёс но коллективъёс пыриськозы. Удмуртилэн крезьгуро улонысьтыз валтӥсь ужрад 30-тӥ толшоре «Аксион» культура дворецын ортчоз. 2022-тӥ арын вожвылъяськонэ азьвыл аръёсы конкурсын куинь устоосыз пӧлы шедемъёс пыриськозы: Балезино ёросысь Надежда Сидорова, Вавож ёросысь «Валан» ансамбль, Глаз ёросысь Юрий Князев но Александр Леонтьев, Дэбес ёросысь Антон Васильев но Артемий Гаврилов, Можга карысь Влад Андреев но Мария Гроздова, Можга ёросысь «Серегйёс» ансамбль, Кияса ёросысь «Ерпечкаос» ансамбль, Пичи Пурга ёросысь Андрей Корнилов, Сарапул ёросысь Павел Асат (Смирнов), Шаркан ёросысь Александра Протопопова но «Тулкым» ансамбль. Пыриськисьёс чылкак выль кырӟанзэс возьматыны кулэ, быдэстӥсьёс но кырӟанлэсь кылъёссэ но крезьгурзэ гожтӥсьёс одӥг ёросысь мед луозы. Кырӟанъёсты дунъялозы со ёросъёслэн ыстэм муртъёссы, кудъёсыз туэ асьсэ адямизэс вожвылъяськонэ уг ысто, но азьвыл аръёсы пыриськылӥзы. Озьыен, туэ конкурсэ быдэс элькун кыскемын шуыны луэ – одӥгъёсыз ёросъёс дунъясьёс сямен, мукетъёсыз – вожвылъяськисьёс кадь. «Элькуновидение. Суперфинал» конкурсын вормисьлэн нимыз концерт дыръя ик тодмо лоуз. Со сяна. ӧнерлыко жюри устоезлэсь кылбурчилэсь но устоезлэсь крезьугрчилэсь нимъёссэс вералоз. Отын ик соос кузьымзэс басьтозы Лулчеберет двореце концертэ лыктэмъёс озьы ик асьсэлы кельшем кырӟан понна куаразэс сётыны быгатозы. Концертлэсь телеверсизэ 5-тӥ тулыспалэ «Удмуртия» телеканалын возьматозы. Телевизор учкисьёс смс пыр куараосынызы кельшымон кырӟан понна дурбасьтыны быгатозы. Концертысь но смс куараосты ватсаса, учкисьёслэсь кузьымзэс басьтӥсь тодмо луоз. Со сяна, жюриен но учкисьёсын сётэм баллъёсты лыдъяса, тужгес трос куара люкам ёросэз Удмуртиысь лулчеберетъя министерстволэн кузьыменыз пусъёзы. Тодэ вайытом, «Элькуновидение» вожвылъяськон тямыс пол ортчылӥз. 2020-тӥ арын пандемиен сэрен конкурс ӧй вал. 2021-тӥ арын коронавирусъя сюбегатонъёс сэрен конкурсэз берлолы выжтӥзы. Тегъёс: Элькуновидение кырӟан вожвылъяськон Ижкар Удмуртия  